**ZAPISNIK**

**seje Sveta staršev OŠ heroja Janeza Hribarja, ki je bila v torek 28.2.2018 ob 18. uri v zbornica OŠ Stari trg**

Prisotni člani: Anja Lekšan Troha, Klavdija Podobnik, Zlatka Turšič, Petra Rizmal (namesto Barbare Mlakar), Janja Mlakar, Janja Kotnik, Andrej Mihelčič, Janez Avsec, Janez Mlakar, Radojka Kočevar, Anica Antončič, Tina Rakovec (namesto Staše Sterle) in Tanja Košmrlj Ožbolt

Opravičeno odsotni člani: Aleš Svenšek in Valentina Kraševec Levec

Neopravičeno odstotni člani: Cvetka Rifl in Rok Sterle

Ostali prisotni: ravnateljica Sonja Jozelj in pomočnica ravnateljice Tatjana Farkaš

Sejo je vodila: predsednica Sveta staršev šole Zlatka Turšič; uvodoma se ugotovi, da je na seji prisotnih 11 predstavnikov od 17 predstavnikov ter 2 namestnika – Svet staršev je sklepčen

**Predlagan dnevni red:**

1. Potrditev dnevnega reda
2. Določitev zapisnikarja
3. Pregled sklepov prejšnje seje
4. Potrditev zapisnika prejšnje seje
5. Učni uspeh in vzgojna problematika v I. redovalni konferenci
6. Informacija o poslovanju Šolskega sklada v letu 2017
7. Poročilo Aktiva svetov staršev notranjskih osnovnih šol
8. Predlog sprememb Poslovnika o delu Sveta staršev
9. Pobude in vprašanja

**K/1 Potrditev dnevnega reda**

**Sklep: Dnevni red soglasno prisotnih sprejet.**

**K/2 Določitev zapisnikarja**

**Sklep: Za zapisnikarico soglasno prisotnih sprejeta Radojka Kočevar.**

**K/3 Pregled sklepov prejšnje seje**

Pregledani so bili sklepi prejšnje seje z dne 26.9.2017.

Predsednica je predlagala, da se pri točki Učbeniški sklad in bralna značka (zapisnik seje z dne 26.09.2017), glede predloga staršev, da gredo z učenci na izlet v Gardaland tudi starši, sprejme naslednji:

**Sklep: Predstavnika staršev 9.a in 9.b razreda se na roditeljskemu sestanku dogovorijo s starši o spremstvu na izletu za Zlate bralce v Gardaland.**

**K/4 Potrditev zapisnika prejšnje seje**

V potrditev je bil dan zapisnik seje Sveta staršev šole z dne 26.9.2017.

**Sklep: Zapisnik soglasno prisotnih sprejet.**

**K/5 Učni uspeh in vzgojna problematika v I. redovalni konferenci**

Ravnateljica in pomočnica ravnateljice sta nam predstavili učni uspeh v I. redovalni konferenci. Ni večjih odstopanj od prejšnjih let. Iz analize je razvidno, da so negativne ocene pri različnih predmetih, izstopa pa matematika. Pomočnica ravnateljice je izpostavila naslednje razloge slabšega uspeha, po ugotovitvah učiteljev:

* znanje se ne utrjuje sproti
* učenci ne delajo domačih nalog
* nekateri učenci so precej odsotni (zaradi bolezni)

Le-to naj bi reševali na skupnih sestankih učiteljev, kjer se dogovorijo za dodatno pomoč učencem. O terminih za popravljanje negativnih ocen I. redovalne konference se učenci sami dogovorijo z učitelji.

Večjih težav glede vzgojne problematike v temu šolskemu letu ni. Vse sproti rešujejo, ni posebnih odstopanj. Potrebno je pohvaliti, da učenci vse več obiskujejo pogovorne ure.

Predstavljeni so nam bili še cilji in akcijski načrti do konca šolskega leta.

Pri tej točki so starši izpostavili tudi vprašanje o točkovanju preizkusov znanja in sicer zakaj ni več polovičnih točk. Tako lahko po drugih šolah, kjer so še polovične točke, učenci dosežejo boljše ocene. Pomočnica ravnateljice je poudarila, da se je to uvedlo zaradi prijave starša na inšpekcijo oz. kot posledica obiska inšpekcije ter navodil inšpekcije za svetovalno delo svetovalk Zavoda za šolstvo. Vrednotijo se enake vrste znanja z eno točko (znaš ali ne znaš) in da za vsak predmet obstajajo standardi znanja, katerim učitelji sledijo. S strani enega izmed predstavnikov je bilo povedano, da so učni načrti in standardi znanja dosegljivi na spletu. Predlaga, da se vzpostavi komunikacija med učitelji in starši. Predstavniki razredov naj na roditeljskih sestankih o možnosti vpogleda v standarde in načine ocenjevanja obvestijo ostale starše.

Ravnateljica je še dodala, da se svetovalne storitve s strani Zavoda za šolstvo o načinih ocenjevanja in poučevanja še nadaljujejo.

Učitelji tudi opažajo, da udeležba staršev na govorilnih urah ni redna, še posebej za učence, ki imajo slabši uspeh. Sklep učiteljskega zbora je bil, da v kolikor ima učenec učne težave in staršev več kot 2 meseca ni bilo na govorilnih urah, se le-te pisno povabi na govorilne ure.

**Sklep: Soglasno prisotni sprejmejo, da na začetku šolskega leta predstavniki Sveta staršev na roditeljskih sestankih obvestijo ostale starše o možnostih vpogleda v učni načrt, standarde in načine ocenjevanja.**

**K/6 Informacija o poslovanju Šolskega sklada v letu 2017**

Ravnateljica je na kratko opisala delovanje in namen ustanovitve Šolskega sklada. Finančna sredstva se zbirajo predvsem s prodajo izdelkov učencev na sejmih, bazarjih in tržnicah, s prostovoljnimi prispevki na različnih prireditvah v organizaciji šole, s prispevki staršev, krajanov, z donacijami sponzorjev…. Na sestankih Upravnega odbora Šolskega sklada se sprejmejo sklepi o porabi sredstev iz tega sklada. Novi predsednik Šolskega sklada je Janez Avsec. Upravni odbor Šolskega sklada ima naslednjo sejo v mesecu marcu. Finančno stanje na dan 19.2.2018 znaša 2.804,00 EUR.

Smučarska oprema šole je materialni strošek in se financira iz sredstev občine ali ministrstva za šolstvo.

**K/7 Poročilo Aktiva svetov staršev notranjskih osnovnih šol**

V Aktivu svetov staršev notranjskih osnovnih šol je kot predstavnik naše šole Andrej Mihelčič. V šolskemu letu 2017/2018 pa je v aktivu tudi predsednica Zlatka Turšič. Na kratko je predstavila program Aktiva in pohvalila aktivnost Andreja Mihelčič, ki sodeluje tudi v delovni skupini aktiva – otroci s posebnimi potrebami. Predsednica je izpostavila aktualne aktivnosti ASSNOŠ, katere tudi izhajajo iz posredovanih zapisnikov skupaj z vabilom na to sejo:

* okrožnica Aktiva za delovanje in vodenje sveta staršev – na podlagi tega spremenjen Poslovnik o delu Sveta staršev naše šole – več pod naslednjo točko zapisnika,
* analiza skupnih nabavnih cen delovnih zvezkov – okrožnica aktiva še v nastajanju; tema za naslednjo sejo,
* NPZ – uvedba poskusno že v 3. razredu osnovne šole – samo nekatere šole; mnenje aktiva je, da je NPZ pomemben element pri ugotavljanju in zagotavljanju kakovosti šolskega sistema,
* delovni učbeniki po pravilniku niso del šolskega sklada,
* sistematski pregledi učencev (na naši šoli urejeno),
* vegetarijanski obroki na šolah (na naši šoli še ni povpraševanja po tem obroku; šola le-tega ni dolžna zagotoviti),
* anonimne prijave – mnenje je, da le-te ostanejo; še vedno so v nekaterih primerih utemeljene in smiselne.

**Sklep: Soglasno prisotni sprejmejo, da predsednica na elektronske naslove predstavnikov Sveta staršev posreduje smiselna gradiva, zapisnike in okrožnice, ki ga s strani ASSNOŠ prejme na svoj elektronski naslov.**

Pri tem predsednica še dodaja, da ta sporočila lahko vsebujejo informacije, ki so lahko zaupne narave. Nepooblaščena uporaba, kopiranje, razkritje ali širjenje informacij iz teh sporočil so strogo prepovedana. Ta sporočila so vam posredovana zgolj v informacijo ter v analizo izpostavljeno problematiko kot predstavnikom Sveta staršev.

**K/8 Predlog sprememb Poslovnika o delu Sveta staršev**

Na pobudo ravnateljice šole, da se Poslovnik o delu Sveta staršev pregleda oz »prevetri«, je predsednica podala smernice za nov Poslovnik, ki smo ga predstavniki Sveta staršev prejeli ob vabilu na sejo. Pomočnica ravnateljice je dodala, da si želi, da bi se seje večkrat sklicevale oz. po potrebi ob izpostavitvi problemov, ki zadevajo šolo, učence in starše.

Pripomb na spremembe poslovnika ni bilo, zato so prisotni predstavniki Sveta staršev le-te soglasno sprejeli.

**Sklep: Spremenjeni Poslovnik o delu Sveta staršev je soglasno sprejet s strani prisotnih predstavnikov.**

Spremenjeni Poslovnik začne veljati naslednji dan po sprejemu na Svetu staršev, torej dne 1.3.2018.

**K/9 Pobude in vprašanja**

1. Na Svetu je bilo povedano, da šolska pot - pločniki na Ogradah zaradi snega niso prehodni oz. le-ti niso očiščeni in takšno stanje predstavlja nevarnost za otroke, ki hodijo peš v šolo. Ali lahko šola kaj uredi za to šolsko pot? Starši so kontaktirali Komunalo Cerknica in Občino Loška dolina, vendar ustanovi prelagata odgovornost ena na drugo. Glede tega Svet staršev sprejeme:

**Sklep: Prisotni predstavniki soglasno sprejmejo, da predsednica Sveta staršev in ravnateljica šole na Občino Loška dolina naslednji dan po predmetni seji posredujeta prošnjo/predlog, da se ta pot ustrezno očisti oz. uredi.**

1. Nekateri starši se sprašujejo, zakaj je tako malo otrok smučalo na Ulaki na športni dan od 6. do 9. razreda. Ravnateljica pove, da je 36 otrok smučalo, 83 otrok je odšlo na drsanje v Kranj ter 28 otrok se je udeležilo pohoda. Razlogi ravnateljici niso znani. Pove še, da si lahko otroci 6. razreda izposodijo šolsko smučarsko opremo kadarkoli želijo. Pove tudi, da podpira realizacijo športnega dne – smučanja na domačem terenu, saj se s tem podpira tudi ljudi, ki omogočijo smučanje na domačem terenu, konkretno na Ulaki. Predstavniki Sveta staršev so pozdravili odločitev šole o izvedbi zimskega športnega dne (smučanja) na domačem smučišču na Ulaki. Čeprav so bili nekateri starši in učenci nezadovoljni z odločitvijo, jo je večina sprejela z navdušenjem.
2. Predsednica je podala predlog, da se poleg zapisnika Sveta staršev na spretni strani objavi tudi zapisnik Sveta šole, seveda v skladu z varstvom osebnih podatkov. Ravnateljica bo pobudo posredovala Svetu šole.
3. Eden izmed predstavnikov je tudi poudaril, da moramo biti starši previdni pri kritiziranju šolskega sistema. Saj je tako ministrstvo, ko je sprejelo odločitev, da bo financiralo delovne zvezke za 1. razred, ukinilo financiranje tekmovanj ter financiranje učbenikov za otroke s posebnimi potrebami.

Seja končana ob 20.15.

Zapisala: Predsednica Sveta staršev šole

**Radojka Kočevar Zlatka Turšič**